Με κριτικούς τόνους η έναρξη της συνδιάσκεψης του ΣΥΡΙΖΑ Θεσσαλονίκης

Με εισήγηση του γραμματέα του κόμματος Παναγιώτη Ρήγα ξεκίνησε το μεσημέρι στο κτίριο του ΤΕΕ-τμήμα κεντρικής Μακεδονίας η 3η συνδιάσκεψη του ΣΥΡΙΖΑ Α’ Θεσσαλονίκης. «Η Ελλάδα μπαίνει σε τροχιά ανάπτυξης», τόνισε σε δηλώσεις του ο κ. Ρήγας, ενώ στην εισήγηση του ο απερχόμενος γραμματέας της Νομαρχιακής Μήτσος Δημητριάδης  επισήμανε ότι η συνδιάσκεψη γίνεται σε μια στιγμή που «η Ελλάδα αλλάζει σελίδα».

Στην εισήγηση της απερχόμενης Νομαρχιακής δεν έλειψαν και οι κριτικοί τόνοι. Οπως χαρακτηριστικά τόνισε ο κ. Δημητριάδης σήμερα είναι αναγκαία η ενίσχυση των πρωτοβουλιών εμβάθυνσης της πολιτικής συμμαχιών του ΣΥΡΙΖΑ προς την ευρωπαϊκή αριστερά, καθώς -όπως σημείωσε- μέσα στα τελευταία δύο χρόνια η κυβέρνηση αναγκάστηκε να λάβει «δυσάρεστες αποφάσεις που δεν αποτελούν τμήμα των δικών μας πολιτικών».

Στην έναρξη της συνδιάσκεψης παραβρέθηκαν μεταξύ των άλλων οι βουλευτές Θεσσαλονίκης Τριαντάφυλλος Μηταφίδης και  Νίκος Παρασκευόπουλος, καθώς και ο υφυπουργός εξωτερικών Γιάννης Αμανατίδης.